Kerkbode, Author at Christians
NG GEMEENTE KOLLEGEPARK VANDERBIJLPARK (Gauteng)
VAKATURE: JEUGWERKER (KONTRAK VIR EEN JAAR MET OPSIE OM DIT TE VERLENG)
SLUITINGSDATUM: 15 FEBRUARIE 2019.
ORGANISEER, AANBIED EN UITBOU VAN ALLE JEUGAKTIWITEITE IN GEMEENTE.
DIE BOU VAN VERHOUDINGS MET 'N PASTORALE BEGELEIDING VAN DIE JEUG.
w GESKIKTE KWALIFIKASIE IN JEUGWERK
w ONDERVINDING IN JEUGWERK EN VERMOË OM LEIDING TE NEEM
w MUSIEKBEDIENING STERK AANBEVELING
w SAAM IN 'N SPAN KAN WERK. LIDMAAT VAN DIE NG KERK.
(JEUGWERKER OF PROPONENT KAN AANSOEK DOEN)
VIR MEER INLIGTING KONTAK DEON SENEKAL BY 016 933 2982/ 083 283 0312.
VERGOEDING: SAL ONDERHANDEL WORD NA GELANG VAN KWALIFIKASIE EN ONDERVINDING. (DIE BEDRAG WAARNA GEKYK WORD IS ±R14 500-00).
AANSTELLING VAN GESKIKTE KANIDAAT SO GOU MOONTLIK!
STUUR CV MET NAME VAN TWEE VERWYSINGS AAN: ngkpark@absamail.co.za of dasen@mweb.co.za
Gemeente behou die reg voor om nie 'n aanstelling te maak nie.
Binnekort vier ons Kersfees. Ons vier dit dat God so lief is vir die wêreld –
Vir die Jode en die Palestyne, die Argentyne en Filippyne, die Khoi en die San, die Vendas, Tswanas, Damaras, Afri­kaners, Zoeloes, Owambo's, Xhosas, Shonas, Swazi's en Himbas;
Vir onderwysers en verpleegsters, bakkers, bodes, boere, ingenieurs, werkloses, joernaliste, bankbestuurders, taxi­bestuurders, parlementslede, studente, program­meer­ders, bedelaars, maatskaplike werkers;
Vir kleuters, oupas en oumas, alleenlopers, babas en bak­vissies, jong getroudes, adolessente, oumagrootjies, enkelouers, tieners, geskeides en middeljariges;
Vir motordiewe, drinkers, skinderaars, bedrieërs, mole­s­teerders, dwelmhandelaars, moordenaars, vervalsers, bank­rowers, plaasaanvallers, smokkelaars, kuberkrakers, lasteraars, leuenaars;
Vir lesbiërs, gays, straights, trans- en interseksmense, queers, homofobe, selibates en ander wat moeilik in hokkies pas;
Vir dapperes, angstiges, vrolikes, depressiewes, siekes, tevredenes, ambisieuses, vergetenes, aggressiewes, ont­nug­terdes, verbetenes, geammuseerdes, treurendes, eensames, dromers en dankbares;
Vir renosters, kraanvoëls, vleie, pikkewyne, luislange, paddas, heuningbye, sardyne en marlyne, grasvelde, oli­fante, riviere, verkleurmannetjies, oerwoude, krewe;
Vir fariseërs, gelowiges , ongelowiges, eksegete, biskoppe, fundamentaliste, sendelinge, dwepers, dominees, profete, geloofsgenesers, gospelsangers, twyfelaars;
Vir prostitute, mishandeldes, geboeliedes, verhongerdes, uit­gestotenes, verwerptes, vervloektes, belasterdes, ge­stigmatiseerdes, verontmensliktes, verwondes en ver­nieldes –
dat Hy sy Seun gestuur het.
NG Kerk Pretoria-Oos (Ooskerk)
Medeleraarspos: Ooskerk met fokus op familie-en-deernisbediening
Aansoeke sluit Vrydag, 15 Februarie 2019.
Die kerkraad van die Ooskerk (NG Kerk Pretoria-Oos) wag aansoeke in vir die pos van medeleraar. Die Ooskerk is geleë in die ou Ooste van Pretoria, op die rand van Sunnyside. Ons gemeente is wyd versprei oor hoofsaaklik Pretoria en die groter Tshwane metropool. Ongeveer 65% van die gemeente is onder die ouderdom van 45. Weeklikse kontak met die gemeente vind hoofsaaklik plaas op Sondae, asook met 'n kleiner aantal lidmate tydens weeklikse geleenthede. Daarom werk die Ooskerk se huidige bedienings filosofie hoofsaaklik vanuit die aanbiddingsgeleenthede (eredienste) as die kern van waar uit alle ander bedieninge behartig word.
Die gemeente het jong, werkende lidmate, gesinne met klein kinders, skoolgaande jeug en ook ouer lidmate wat deel vorm van die Ooskerk. Die Ooskerk het ongeveer 3 000 lidmate en drie voltydse leraars poste. 'n Aantal leraars wat elders werksaam is, is ook aan die Ooskerk gekoppel.
Die kandidaat moet:
• hom/haar kan vereenselwig met 'n gereformeerde spiritualiteit en teologie
• 'n sensitiwiteit en waardering vir 'n eietydse kontemplatiewe spiritualiteit hê
• toepaslike teologiese kennis hê en in staat wees om met jonger generasies, gesinne asook ouer lidmate te kommunikeer en verhoudings te bou
• bereid wees om leiding te neem in die gemeente se gesinsbediening
• bereid wees om leiding te neem in die gemeente se deernisbediening
• oor 'n passie vir liturgie en prediking beskik
• bekend wees as iemand wat in 'n spanverband met medeleraars kan funksioneer
• 'n fyn aanvoeling vir die estetiese hê en tog bereid wees om vernuwend en kreatief te
• 'n goeie begrip en aanvoeling hê vir die verstaan van sosiale media, kommunikasie en 'n aanlyn teenwoordigheid
• beskik oor 'n sensitiwiteit vir geslag- en kultuurgelykheid, oop en nie-veroordelend wees.
'n Volledige posprofiel en pro-forma aansoek kan aangevra word by info@ooskerk.org.za
Vergoeding: Onderhandelbaar, met sinodale skaal as riglyn.
Aansoek en navrae:
Aansoeke sluit Vrydag 15 Februarie 2019.
Vir navrae kontak asb die kerkkantoor by 012 344 1950 of die leraars: Paulus Burger 082 578 5157 of Marina Strydom 084 800 8931 tydens kantoorure, of stuur 'n e-pos na info@ooskerk.org.za
Aansoeke en CV's moet gerig word aan: Die voorsitter van die kerkraad van die Ooskerk en kan gestuur word na info@ooskerk.org.za Kandidate moet tot 'n onderhoud, preekgeleentheid en psigometriese battery bereid wees, indien so versoek word.
Dr Peter Langeman (regs), voorsitter van die Church Unity Commission en moderator van die Presbiteriaanse Kerk, skud blad met dr Gustav Claassen om die NG Kerk as volle lid van die CUC te verwelkom.
Die NG Kerk het op 9 November 2018 volle lid van die Church Unity Commission (CUC) geword.
Dit is 'n Suider-Afrikaanse groep van Engelstalige hoofstroomkerke en twee swart kerke wat in 1968 ge­stig is om saam te soek na onderlinge eenheid. Hulle het in 1970 'n verklaring van voorneme opgestel wat deur die lidkerke onderskryf is.
Daarin onderneem hulle om ooreen te kom op 'n gemeenskaplike vorm van bediening van die Woord en sakramente, met inagneming van die diverse bedie­ningspatrone wat reeds eie is aan die verskillende denominasies.
Verder is besluit om alle lede van al die lidkerke tot die nagmaal toe te laat as 'n onmiddellike en sigbare teken van die algemene soeke na eenheid. Die kerke het ook onderneem om toenemend saam te werk op alle terreine van kerklike bedieninge.
Die lidkerke van die CUC is tans die Anglikaanse Kerk van Suid-Afrika, die Verenigende Presbiteraanse Kerk van Suid-Afrika, die Metodistekerk van Suid-Afrika, die Evangeliese Presbiteraanse Kerk van Suid-Afrika en die NG Kerk.
Vyf ander kerke – die Katolieke Kerk, Ethio­pies Episkopaalse Kerk, Evangelies Lutherse Kerk in Suid-Afrika, Morawiese Kerk en die Verenigende Ge­refor­meerde Kerk in Suid-Afrika – het tans waar­nemer­status.
Dr Gustav Claassen, algemene sekretaris van die NG Kerk, sê dat die kerk reeds die afgelope paar jaar waarnemerstatus geniet het. In dié hoedanigheid was hulle reeds baie betrokke by die werksaamhede van die CUC. Vergaderings is bygewoon, insette is gelewer en daar is aan die konferensies van die CUC deelgeneem.
"Die NG Kerk is egter verheug om nou volle lid te kan wees. Dit is nog 'n verdere uitbreiding van die kerk se nasionale ekumeniese teenwoordigheid. Die CUC bestaan uit denominasies wat verbind is om te soek na organiese strukturele eenheid, ten einde die ideaal van 'n verenigde kerk in Suid-Afrika te bevorder," sê Claassen.
Die CUC verbind hom om elke vyf jaar 'n sinode te belê om die vordering na dieper eenheid langs vyf trajekte na te spoor. Dit sluit in:
– Bevordering en verdere samewerking in die bedie­ning op plaaslike vlak, insluitend die ondersoek en ontwikkeling van modelle van plaaslike ekumene en verenigde gemeentes;
– Ontwikkeling van prediking en liturgiese bronne;
– Samewerking ten opsigte van die opleiding van studente vir die bediening en die voortgesette opleiding van predikante;
– Ontwikkeling en versterking van sentrums van hoop, in oorleg met die SARK en ander liggame, wat onder meer sal fokus op die verligting van armoede, 'n ver­bintenis tot onderwys, die uitwissing van geweld teen vroue en kinders en respek vir die omgewing; en
– 'n Soeke na maniere hoe lede visitasie by mekaar kan doen en mekaar kan ondersteun.
Claassen sê die NG Kerk is deur die CUC in 'n wyer kring as maar net met sy eie familie van kerke in gesprek oor kerkeenheid. Met die Lutherane word bilateraal vordering gemaak oor groter samewerking en met die Presbiterane word 'n soortgelyke gesprek 'n groter moontlikheid.
Groter eenheid van die kerk is broodnodig vir die getuieniskrag van gelowiges. Die NG Kerk is dankbaar om by al hierdie inisiatiewe tot groter eenheid betrokke te kan wees.
Is dit dan nog Dordt?
December 3, 2018 KerkbodeUncategorized
Vierhonderd jaar gelede, van 1618 tot 1619 is die sinode van Dordrecht in Nederland gehou. Dié sinode het onder meer die Dordtse Leerreëls opge­stel wat vandag nog een van die drie Gereformeerde belydenisse is wat die NG Kerk onderskryf. HENCO VAN DER WESTHUIZEN kyk terug en kyk na vandag.
"Uitverkiesing is genadewoorde!" So begin Willie Jonker sy boek oor die uit­ver­kiesing, Uit vrye guns alleen (1989).
Dit is ook wat hy tydens die 350 jaar-vieringe van Dordt in Die Kerkbode beklemtoon het (1968). Dordt, die belydenis oor die "uitverkiesing", is 'n belydenis van "Gods genade". Daarom is en bly die belydenis van belang, sê hy.
Die evangelie, die boodskap van die goeie nuus, dit wat hierdie nuus goed maak, is die genade, en wie genade sê, sê uitverkiesing. Die uitverkiesing is genade en genade uitverkiesing, volgens hom. Die uitverkie­sing is die grond waarop die genade vasstaan.
Dit is daarom dat hy sê die vieringe 'n geleentheid is om mense opnuut met die boodskap van die uitver­kiesende genade van God te vertroos. Dit is die bedoeling van Dordt, en dit moet ook tydens die 400 jaar-vieringe die bedoeling van die belydenis bly.
Die uitverkiesing beteken dat mense op grond van God se genade alleen uitverkies is (I). Dit is nie op grond van enigiets wat mense gedoen het of nog gaan doen dat hulle gekies is nie. Daar is in mense inderdaad geen gronde vir so 'n uitverkiesing nie. Dit is genade alleen, en daarom is en wil die belydenis 'n belydenis van vertroosting wees. Dordt wil vertroos, en dit is die bedoeling van die belydenis dat daar so oor die uitverkiesing gedink en gepraat moet word (I/14).
Dit is ook hoe daar oor kin­ders gedink en gepraat moet word (I/17). Dit is juis ook kin­ders, of ten minste die families van die kinders, wat deur die uit­verkiesing vertroos moet word, sê Dordt. Daar moenie twyfel bestaan of dié of daardie kind in der waarheid deel is van die familie wat God uitverkies het nie. Juis ook hulle wat nie weet wat kindwees beteken nie, behoort.
Dat hulle behoort, is gegrond in God se ja-keuse in en deur Jesus Chris­tus, die opgestane Ge­­kruisigde (II). Dit wat Hy daar deur sy dood gedoen het, sê Dordt, is meer as genoeg. Dit be­teken vir Dordt dat daar nie nog iets nodig is nie. Dit is nie dat ons eers dit of dat word en die genade dan genoeg is nie. Die ge­nade van God, wat in Jesus vir ons gegee is, is genoeg! En dit word die dui­delikste in dit wat Dordt oor kinders sê.
Want dit is vir hierdie kinders wat Jesus gesterf het. Volgens Dordt word die uitverkiesende genade van God juis nie duidelik wanneer gesê word dat Jesus vir almal, of nee, vir dié wat in Hom glo of nog gaan glo, gesterf het nie. Volgens Dordt sterf Jesus juis nie vir hulle wat glo nie. Hy doen dit vir dié wat uitverkies is. Hyself gee vir hulle geloof. Hy sterf vir dié wat God in Hom gekies het, en so word hulle sy kinders!
Maar wie is die kinders wat in Jesus gekies is, wat sy kinders is?
Dordt spel dit in detail uit. Hy kies sondaars (III/IV). Hy neem juis dié wat nie goed genoeg is nie aan as sy eie. Hierdie sondaars word Gods familie. En hulle word 'n familie van sondaars.
Hy kies dus nie soos ons kies nie. Hy kies nie dié wat Hom kies nie. Hy kies sondaars. Nee, Hy kies ons. Juis vir ons gee Hy geloof en die sekerheid wat die geloof gee, dat ook ons, deur die Gees, kan wéét dat ons wel gekies is, kinders van God is, behoort (III/IV)!
Dit is daarom belangrik dat niemand dié wat uit­verkies is laat glo dat hulle dalk nie hierin deel nie. Want niks wat hulle doen of nié doen nie, kan hulle van hierdie kindskap skei nie (V). Daarom dat Gerrit Cornelis Berkouwer, van wie Jonker 'n student was, in die laaste hoofstuk van sy werk oor die uitverkiesing (1955), voor hy die boek hieroor toemaak, waarsku dat die uitverkiesingsleer nie teen hierdie vertroos­tende doel in gebruik moet word nie.
En daarom is die belydenis ook vanjaar van belang!
Want juis ook ons dink en praat vandag nog oor mense asof hulle nie deur God uitverkies is nie, asof hulle nie kinders van God is nie, asof hulle nie aan God behoort nie.
Is dit omdat hulle sondig is, volgens ons? Sê Dordt nie dat ons juis as sondaars deel in God se uitver­kiesende genade nie? Dat ons as sondaars deel van God se familie geword het en dus susters en broers van mekaar is nie?
Is dit in die naam van Dordt dat God se kinders verwerp word, weeskinders word – dit wat, volgens Dordt, nie moontlik is nie? Is dit dan nog Dordt, die belydenis van die uitverkiesende genade van God, wat ons bely? En beliggaam?
– Dr Henco van der Westhuizen doseer historiese teologie aan die Universiteit van die Vrystaat.
November 28, 2018 KerkbodeUncategorized
Vakature: Voltydse jeugwerkerspos
Sluitingsdatum: 9 Januarie 2019.
Die NG gemeente George-Bergsig se visie is: "God verander lewens, Hy stuur ons om sy liefde te leef." Die gemeente is opsoek na 'n persoon wat vanuit hierdie visie binne sterk verhoudings die jeug van ons gemeente sal bedien. By Bergsig gemeente vind bediening in spanne plaas waarbinne die jeugwerker, lidmate en leraars saamwerk om ons jeug met passie en ywer te bedien.
Die pligte behels onder andere:
• Woordverkondiging in samewerking met leraarspan
• Toerusting van jeugbedieningleiers
• Koördinering van kleuterkerk- en kinderkerkbediening in samewerking met leraars
• Bediening van Gr 8-10 jeug in samewerking met die leierspan
• Begeleiding van belydenisklas (Gr 11)
• Organisering van jaarlikse stranddiensuitreik na Heroldsbaai
• Aanbied van plaaslike uitreike en jeugkampe
• Algemene pastorale sorg van tieners
• Bediening by skole in samewerking met personeel
• Koördinering van kleingroepbediening onder studente en jong volwassenes
Persone wat oor die volgende vereistes beskik kan aansoek doen om die pos te vul:
• 'n Passie vir God en 'n hart vir jongmense
• 'n Sterk fokus op verhoudings
• 'n Lewende verhouding met die drie-enige God
• Emosionele en geestelike volwassenheid
• Geroepenheid en passie vir jeugbediening
• Moet goed in spanverband kan saamwerk
• Lidmaat van die NG Kerk
• Beskik oor eie vervoer
• 'n Tersiêre kwalifikasie in jeugwerk
• Ondervinding in jeugwerk is 'n aanbeveling
Diensaanvaarding: 1 Maart 2019 (vroeër indien moontlik vir die kandidaat).
• Stuur u aansoek, asook 'n kort motivering van u aansoek per e-pos aan: admin@george-bergsig.co.za
• Aansoeke moet 'n kort CV asook drie verwysings insluit
• Sluitingsdatum vir aansoeke: 9 Januarie 2019
• Aansoekers wat die kortlys haal, sal genooi word vir 'n persoonlike onderhoud
• Salaris onderhandelbaar
Enige navrae kan telefonies gerig word aan ds Rudolph Grobler, tel: 082 820 9899 of per e-pos aan: wolliegrobler@gmail.com
Die kerkraad is nie verplig om 'n aanstelling uit die aansoeke te maak nie.
November 27, 2018 KerkbodeUncategorized
Kerkbode stel met trots die proponente wat onlangs by die onderskeie teologiese fakulteite tot die bediening toegelaat is, voor. Tien vanaf die Universiteit van die Vrystaat, 13 vanaf die Universiteit van Pretoria en vyf vanaf die Universiteit Stellenbosch.